# Palembang

Palembang (indonesieraz: Kota Palembang; jawiz: ڤاليمباڠ‎) Indonesiako hiria da, Hego Sumatra probintziako hiriburua. 2010ean 1.455.284 biztanle zituen. Sumatra uharteko bigarren hiririk handiena da, Medanen ondotik, eta Indonesia osoko zazpigarrena. Ekialdeko Venezia deitzen zaio.

## Geografia

Palembang hegoaldeko Sumatrako ordokian dago, Musi ibaiak zeharkatua. Ibaitik iparraldera Seberang Ilir izeneko aldea dago, eta bertan daude hiriko gune ekonomiko eta kultural nagusiak; ibaitik hegoaldera, berriz, Ulu Seberang dago, eta bertan dago gune politikoa. Ikusgarria da Musi ibaiaren gaineko Ampera zubia, hiriko ikonoa.

### Klima

Palembangek klima ekuatoriala du (Af) Köppen klima sailkapenaren arabera.
Datu klimatikoak (Palembang) :
| Hila | Urt | Ots | Mar | Api | Mai | Eka | Uzt | Abu | Ira | Urr | Aza | Abe | Urtekoa |
| Batez besteko tenperatura maximoa (°C) | 30.8 | 31.2 | 31.5 | 32.1 | 32.4 | 31.9 | 31.8 | 32.1 | 32.5 | 32.6 | 31.9 | 31.1 | 31.8 |
| Batez besteko tenperatura (ºC) | 26.8 | 27.1 | 27.2 | 27.7 | 28.0 | 27.4 | 27.0 | 27.2 | 27.5 | 27.7 | 27.4 | 27.0 | 27.3 |
| Batez besteko tenperatura minimoa (°C) | 22.9 | 23.0 | 23.0 | 23.4 | 23.6 | 22.9 | 22.3 | 22.4 | 22.5 | 22.9 | 23.0 | 23.0 | 22.9 |
| Pilatutako prezipitazioa (mm) | 277 | 262 | 329 | 263 | 213 | 122 | 104 | 107 | 120 | 186 | 274 | 366 | 2623 |
| Eguzki orduak | 169 | 118 | 130 | 150 | 174 | 127 | 130 | 149 | 118 | 160 | 132 | 120 | 1677 |
| Iturria (1): Climate-Data.org ||||||||||||||
| Iturria (2): Deutscher Wetterdienst ||||||||||||||

## Historia

Idatziz, VII. mendeko agirietan aipatu zuten lehenengoz. Indonesiako hiririk zaharrena da, eta historia aberatsa dauka, luzaro Srivijaya itsas erresumako hiriburua izan zenez: antzinako Sumatra irla (gaurko Indonesia) berena zen, eta Asiako hego-ekialdean eragin handia izan zuten, Indonesia eta Malaysia inguruetan batez ere. Budismoa zen beren erlijioa.
1825. urtean, herbeheretarrek menpean hartu zuten lurraldea, eta arkitektura-ondare aberatsa utzi zuten. Bigarren Mundu Gerran Palembangeko itsas gudua gertatu zen, 1942. urteko otsailaren 13tik 15era, Japoniak hiriko petrolio-findegiak bereganatu nahi izan baitzituen. 1950ean Indonesiako Errepublikaren barnean sartu zen.

## Banaketa administratiboa

Palembang 16 barruti eta 107 azpibarrutitan banatuta dago. Barrutiak hauek dira:
* Ilir Timur I
* Ilir Timur II
* Ilir Barat I
* Ilir Barat II
* Ulu Seberang I
* Ulu Seberang II
* Sukarame
* Sako
* Bukit Kecil
* Kemuning
* Kertapati
* Plaju
* Gandus
* Kalidoni
* Alang-Alang Lebar
* Sematang Borang

## Gizartea

Malaysiera da Palembangeko hizkuntza nagusia, musi dialektoa bereziki. Erlijio ugari batzen dira hirian: islama da nagusia, baina kristauak, budistak, hinduistak eta konfuzianistak ere daude.

## Ekonomia

Ehungintza-industria eta petrolio-finketa dira hiriko gaur egungo ekonomiaren gune nagusiak. Musi ibaiaren bokalean portua dago.

## Garraioak

Garraio publiko nagusia minibus-sareak eratzen du. Ibaia zeharkatzeko, ontziak erabiltzen dira, bai betikoak (Ketek), bai txalupa azkarrak ere. Nazioarteko aireportua dago. Hiru portu nagusi daude hirian; Boom Barú da garrantzitsuena.

## Hezkuntza eta kultura

Hamar unibertsitatetik gora daude Palembangen; bi aipatzearren: Sriwijayako Unibertsitatea eta Sriwijaya Palembang Politeknikoa. Komunikabideetan ere nabari da hiriaren garrantzia: telebista nazional guztiek dituzte egoitzak Palembangen, eta hainbat irrati.

## Erreferentziak

* ↑ Climate: Palembang, en.climate-data.org
* ↑ ftp://ftp-cdc.dwd.de/pub/CDC/observations_global/CLIMAT/multi_annual/sunshine_duration/1961_1990.txt
* ↑ ftp://ftp-cdc.dwd.de/pub/CDC/help/stations_list_CLIMAT_data.txt

## Kanpo estekak

* Datuak: Q8131
* Multimedia: Palembang / Q8131